google/wiki40b huggingface dataset:
Norsk Universell Siffermaskin Selvstyrt Elektronisk

NUSSE (Norsk Universell Siffermaskin Selvstyrt Elektronisk, utviklet mellom 1950 og 1954 i Oslo) var en av de første norskbygde datamaskiner.
Initiativet til byggingen ble fremmet av Norges Teknisk-Naturvitenskapelige Forskningsråds Utvalg for matematikkmaskiner i 1950. Maskinen ble sammensatt ved Institutt for Teoretisk Astrofysikk ved Universitetet i Oslo, under ledelse av Thomas Hysing fra Sentralinstitutt for industriell forskning, i samarbeid med Ole Amble (som foreslo navnet) og Tor Evjen. Den var basert på et engelsk design av dr. Booth. NUSSE bestod av rundt et tusen radiorør, sentralenhet (CPU) fra APEXC, 512 ord (32 siffer) minne, inn- og utenheter for 5-kanals hullbånd og egen skriver, bygd av Hysings gruppe.
Hukommelsen var «på bare 2 KB». «Tiden mellom to pulser» var på 0,024 millisekunder. Antallet regneoperasjoner hvert minutt har blitt oppgitt forskjellig: «opptil 100 regneoperasjoner per sekund (...) – digi.no 19. november 1999» - og en avisartikkel i 1954 sa at antallet regneoperasjoner hvert minutt lå på 250. «Regnenøyaktigheten var på hele 55 gjeldende desimaler». NUSSE blir i enkelte mattebøker beskrevet som «en datamaskin med tilsvarende arbeidskraft og hastighet som en lommekalkulator til 99kr i dag», men det er usikkert om dette faktisk var arbeidskraften og/eller hastigheten til NUSSE.
En av de første anvendelsene ved lanseringen (1950) var fyrstikkspillet NIM (skrevet av Amble) som skrev Hurra hvis maskinen seiret og Bravo hvis mennesket vant. NUSSE ble også brukt av Christiania Spigerverk til spikerberegninger, samt til nye styringssystemer, blant annet for skjærebrennere, utprøvd ved Akers mekaniske verksted (1957). Et annet programsystem var tenkt brukt ved stemmegiving (votering) for Stortinget, og var utviklet av blant annet Herman Ruge. Programsystemet Autokon (AUTomatisk KONstruksjon) for skipskonstruksjon, blant annet beregning av stabiliteten til skip (1958), ble overtatt av Kongsberg Våpenfabrikk i 1960 og ble sin tids ledende, i bruk ved cirka 80% av alle skipsverft verden over. Resultatene av beregningene dannet grunnlaget for produksjonstegninger.
Maskinen er utstilt på Teknisk Museum.
D'Arros

Navn

D'Arros er oppkalt etter Jean-François d'Arros d'Argelos, ofte omtalt som baron d'Arros, Commandant de la Marine på  Isle de France.

Geografi

Øya ligger 45 km vest for Desroches og 255 km sørvest for hovedøya Mahé på Seychellene. Arealet er på 1,5 km².
D'Arros er tilholdssted for fugl og havskilpadder og et mindre antall kjempeskilpadder. Kjempeskilpadde er introdusert til øya, der arten ikke tidligere hadde levd. D'Arros hadde i 2013 en bestand 10–15 kjempeskilpadder, som formerte seg, og som kan legge grunnlag for en større bestand.
Vegetasjonen preges av kokospalmer og casuarina. I 1965 ble det satt ut seychellvever og denne arten har etablert seg. Av fugleliv finnes ellers rødvever, sebradue, umbradue og gråspurv. Rotte og tamkatt er introduserte dyrearter.

Forvaltning

Øya regnes som en del av De ytre øyene i Seychellene, også kalt Outer Islands eller Zil Elwannyen Sesel.

Befolkning

Folketallet ble i 2014 oppgitt til omkring 40. Folketellingen i 2002 viste et innbyggertall på 85, mens folketellingen i 1971 viste 40 innbyggere.

Eie og vern

D'Arros, og atollen St. Joseph like ved, er i private eie. Øya ble i 1975 solgt til et medlem av Irans kongefamilie. I 1998 ble D'Arros kjøpt av Liliane Bettencourt, som i 2012 solgte til et selskap tilknyttet miljøvernorganisasjonen Save Our Seas Foundation (SOSF). SOFS har avtalt med seychelliske myndigheter å stå for naturforvaltningen. I 2004 etablerte SOSF et forskningssenter. Deler av D'Arros  ble i 2014 gjort til naturreservat i form av Ramsar-område.
Olivia Wilde

Karriere

Wilde startet karrieren med å ta mange biroller i kjente filmer og TV-serier, som The Girl Next Door, The O.C., Alpha Dog og The Death and Life of Bobby Z. Imidlertid har hennes gjennombruddsrolle som legen 'Thirteen' i den populære og kritikerroste TV-serien House skaffet henne gradvis større filmroller også.
I 2010 fikk hun rollen som Quorra i TRON: Legacy, som er oppfølgeren til klassikeren TRON fra 1982. Hun spiller her en brikke på innsiden av et videospill. Jeff Bridges og Garrett Hedlund har de andre hovedrollene. Hun er også med i The Next Three Days med Russell Crowe og Elizabeth Banks, Cowboys & Aliens (2011) med Daniel Craig og Harrison Ford, The Change-Up med Ryan Reynolds og Jason Bateman og In Time med Justin Timberlake og Amanda Seyfried.
Wilde er nå regnet som et av de største og mest etterspurte unge stjerneskuddene i Hollywood og har en rekke høyprofilerte prosjekter i tiden som kommer. De mest kjente er kanskje actiondramaet Rush med Chris Hemsworth og Daniel Brühl i hovedrollene, samt komedien The Incredible Burt Wonderstone med Steve Carell og Jim Carrey, men dette er bare tre av mange filmer publikum får se henne i de neste årene.

Annet

Wilde var gift med dokumentarfilmskaperen Tao Ruspoli i åtte år (de giftet seg da hun var 19 år gammel), men de to skilte seg i 2011.
Navnet hennes er egentlig Olivia Jane Cockburn, men hun tok det profesjonelle navnet etter forfatteren Oscar Wilde, som hun beundrer og respekterer.
Hun er for øvrig en aktiv dyrevernsaktivist og vegetarianer, og ble kåret til Årets mest sexy vegetarianer av dyrevernorganisasjonen PETA i 2010.
Jessheim Stadion

Hovedtribune

Hovedtribunen på stadion er en sittetribune med tak som har 1 167 sitteplasser.
.md

Registrering

Registrering foretas direkte på andre nivå.

.md som medisinsk domene

.md har blitt markedsført som et internettdomene for legestanden, og markedførerne hevder at det er det eneste slike domenet. Mange uavhengige leger, legeforeninger, pasientorganisasjoner, legemiddelselskaper og medisinske institusjoner bruker .md domenet til sin nettadresse.
Verk av Henrik Wergeland

Utvalgte verk av Henrik Wergeland. Se også verk om Henrik Wergeland.

Lydbøker

Dommersnes, Liv (2008), Henrik Wergeland : Dikt i utvalg (i alt 17 dikt), Lydbokforlaget.no
Natta, Norge

Anmelderne

Programmet fikk terningkast tre av VGs anmelder, som beskrev det som «Uoriginalt om originaler». Aftenpostens TV-anmelder gav den terningkast fire. Dagbladets TV-anmelder gav den terningkast to og skrev blant annet: «Natta, Norge funker ikke som parodi på noe som helst, hvis det var intensjonen. «Natta, Norge» er i beste fall en fin liten sovetablett som i uttrykket baler rundt i et landskap av slapp satire, «Norge rundt», «Der ingen skulle tru at nokon kunne bu», «Midt i smørøyet» og tilsvarende serier som tidligere er laget av mer eller mindre hippe folk fra ring 2 og 3 - som på død og liv skal rundt i landet eller finne rare ting i den store og gale verden». Mottakelsen fra NATT&DAG var god.
Det frivillige Skyttervesens hederstegn

Det frivillige Skyttervesens hederstegn er en utmerkelse som Norges Skytterstyre i DFS kan dele ut til personer i inn- og utland «som på forskjellige måter har arbeidet for skyttersaken». Medaljen kan bæres på uniform. Den har blått bånd med nasjonalfarget midtstolpe. Utmerkelsen ble opprettet i 1963, og statuttene ble sist endret i 1999.
Hederstegnet gis vanligvis til personer innen DFS som har ytet organisasjonen spesielle tjenester, eller har arbeidet aktivt i lang tid til beste for skyttersaken. Det kan gis til skyttere som har gitt organisasjonen ekstraordinær markedsføring gjennom sine prestasjoner.
Hederstegnet kan også gis til utenlandske skytterledere i forbindelse med det nordiske skyttersamarbeidet.
Newfoundlandshund

Opprinnelse og alder

Newfoundlandshunden har tradisjonelt blitt regnet som en molosser, men moderne forskning har nå avdekket at den genetisk grupper sammen med retrievere. Akkurat hvor gammel hunderasen er vet man lite om, men den regnes som en progenitor for retrieverene, noe som støttes i nyere forskning. Mange (herunder flere kennelklubber) mener at newfoundlandshunden og landseer er varianter av samme hund, men FCI regner dem som egne raser.
Rasen som sådan kan være en etterkommer av den nå utdødde St. John's hunden og en stamform av skandinaviske bjørnehunder, som ble ført til Newfoundland av norske fiskere på begynnelsen av 1500-tallet. Den kan således ha et felles opphav med landseer. Mot slutten av 1500-tallet og på 1600-tallet ble det observert sorte hunder på Newfoundland. Hundene kan imidlertid ha utviklet seg i forskjellige retninger etter at typen ble ført til Europa, mot slutten av 1700-tallet. Men om disse tidlige hundene kan kalles newfoundlandshund og/eller landseer er svært usikkert.

Utseende, anatomi og fysikk

Newfoundlandshunden er en meget stor og kraftig hund. Den er imidlertid noe mindre enn Landseeren, både gjennom total kroppsmasse og noe kortere lemmer, men har allikevel mye til felles med denne. Hodet er massivt og bredt med stopp. Ørene er middels store, tett ansatte og henger tett inntil hodet. Kroppen er meget kraftig, kvadratisk og har en muskuløs og forholdsvis kort hals. Ryggen er bred, rett og robust. Krysset er bredt og avrundet. Halen rekker til hasene, bæres lavt og er busket.
Newfoundlandshunden har langhåret, tett, slett og myk pels som er vannavstøtende. Pelsfargen er ensfarget sort, sort med hvite tegninger, hvit/sort eller brun, i nyanser fra sjokoladebrun til bronsebrun.
Hannhunder blir normalt 71 cm i skulderhøyde i snitt, mens tispene blir 66 cm i snitt. Vekten hos voksne hunder ligger på ca. 50-70+ kg, avhengig av kjønn. Også den brune kan ha hvite tegninger.

Bruksområde

Newfoundlandshunden kan brukes til er rekke bruksformål. Den er bl.a. en dyktig redningshund, enten det er i snø (lavinehund) eller vann (livredningshund). Den har også i en viss grad (i kraft av størrelsen) vært benyttet som vakthund, men den har normalt ikke et vesen som passer for slike oppgaver. Rasen er imidlertid fremfor alt en god og stødig familie- og utstillingshund.

Lynne og væremåte

Newfoundlandshunden er svært oppvakt, påpasselig, modig og meget lojal. Den elsker vann og er en svært god svømmer. Rasen krever en tydelig, men tålmodig leder. Den er en snill, godmodig og tillitsfull familiehund, som regnes som stødig og flink med barn. Den krever en del pelsstell og regelmessig mosjon.

Annet

Som alle ekstra store hunderaser, trenger også Newfoundlandshunden et godt tilpasset og næringsrikt kosthold for å unngå helsemessige problemer. Dette er spesielt viktig under den lange tilvekstperioden disse hundene har. De kan ikke regnes som fullt utvokste før de er nærmere 3 år gamle. Rasen tilhører dessuten de rasene som oftest rammes av arvelige skjelettsykdommer, eksempelvis hofteleddsdysplasi og albueleddsartrose.
BIBSYS

Organisasjon

BIBSYS startet i 1972 som et samarbeidsprosjekt mellom Det Kongelige Norske Videnskabers Selskabs Bibliotek, Norges tekniske høgskoles bibliotek og Regnesenteret ved NTH. Formålet med prosjektet var å automatisere interne bibliotekrutiner.
Siden 1972 har BIBSYS utviklet seg fra å være en leverandør av et biblioteksystem for to bibliotek i Trondheim, til å utvikle og drifte et nasjonalt biblioteksystem for norske fag- og forskningsbibliotek. Målgruppa har også utvidet seg til å omfatte bibliotekenes kunder, ved å gi disse enkel tilgang til bibliotekenes ressurser.
I tillegg til BIBSYS Biblioteksystem, består produktporteføljen av BIBSYS Ask, BIBSYS Brage, BIBSYS Galleri. All drift av applikasjoner og databaser blir gjort sentralt hos BIBSYS. BIBSYS Emneportal ble lagt ned 1. januar 2011.

Produkter

Biblioteksystem – basert på produktet Alma fra Ex Libris.  Biblioteksystemet ivaretar alle interne rutiner ved et bibliotek. Bibliotekenes samlinger registreres i en felles database, Bibliotekbasen.
Oria - Felles portal til det samlede materialet som finnes ved de fleste norske fag- og forskningsbibliotek. Supplert med en mengde elektronisk materiale fra åpne kilder, gir Oria en enhetlig tilgang til materiale som bøker, elektroniske bøker, tidsskrifter, elektroniske tidsskrifter, dokumenter, artikler, musikk og filmer. Oria gir også tilgang til oversikter over egne lån og bestillinger, og til å fornye lån.
BIBSYS Brage – BIBSYS Brage er et felles system for elektronisk publisering for en sammenslutning (konsortium) av BIBSYS-deltakere og fungerer som et åpent institusjonelt arkiv.
BIBSYS Galleri - BIBSYS Galleri er et verktøy for publisering og indeksering av bilder, og brukes blant annet til bildebasen Trondheimsbilder
BIBSYSx  – BIBSYSx lager lenke fra eksterne databaser slik at brukerne kan lokalisere og bestille dokumenter fra BIBSYS Bibliotekbase.
Vil du bli millionær?

Seertall

Programmet hadde høye seertall i starten og var det første av TV 2s egenproduksjoner som passerte én millioner seere på fredagskvelden. Det skjedde mens Juritzen var programleder. Senere falt seertallene en del. For eksempel så ble premieren av 2008-sesongen sett av 458 000 og en markedsandel på 31 %.
Steven Kruijswijk

2010

Kruijswijk ble hentet opp fra Rabobank CT til de profesjonelles rekker foran 2010-sesongen. Som neo-pro viste han et stort potensial, og 18.-plass sammenlagt i Giro d'Italia og 3.-plass på 17. etappe. Han oppnådde også en 13.-plass i Tour of Murcia og en 8.-plass i Vuelta a Burgos . En velt i Tour of Emilia gjorde at Kruijswijk fikk en ufrivillig slutt på sesongen.

2011

I 2011 kjørte Kruijswijk igjen Giroen, og han oppnådde en 9.-plass i sammendraget. Han kjempet lenge om ungdomstrøyen, men det ble til slutt en andreplass i konkurransen bak Roman Kreuziger. Under Sveits rundt noen uker senere tok han sin første profesjonelle seier da han vant den 6. etappen.
Cybaeidae

Utseende

Små til ganske store (3-over 20 mm), middels kraftige edderkopper med forholdsvis lange, kraftige bein. De åtte øynene danner to tverr-rader fremst på forkroppen. Hos slekten Cybaeus er beina farget vekselvist svart og rødlig.
Vannedderkoppen er en ganske stor (8-20 mm) og kraftig, gråbrun edderkopp. Den kan kjennes på at de to bakerste beinparene har lange, fine hår som brukes til å transportere luft fra overflaten. Under vann ser edderkoppen, særlig bakkroppen, sølvfarget ut på grunn av et tynt lag luft rundt kroppen.

Levevis

Familien omfatter blant andre den eneste edderkoppen som lever under vann, vannedderkoppen (Argyroneta aquatica), som også finnes i Norge. Denne ganske store edderkoppen spinner en dykkerklokke av silke som den fyller med luft som den bærer med seg fra overflaten ved hjelp av hårene på bakbeina. Dykkerklokke kan faktisk virke som en lunge og utveksle O₂ og CO₂ med det omkringliggende vannet. Den svømmer godt og beveger seg også langs silketråder som den har strakt under vann. Vannedderkoppen jakter særlig på vannlevende insekter og små krepsdyr. Den kan ikke spise under vann, så byttet blir fraktet til dykkerklokken eller eventuelt til overflaten. Den er en stor og kraftig edderkopp og kan bite godt fra seg om den blir uforsiktig håndtert. Den er trolig den edderkopparten i den norske faunaen som har det mest smertefulle bittet, det er imidlertid ikke farlig. Et uvanlig trekk ved denne edderkoppen er at hannen er større enn hunnen, hos nesten alle andre edderkopper er det motsatt. Vannedderkopper, særlig unge individer, kan også krype rundt mellom vegetasjon i vannkanten, men blir de skremt dykker de straks under vann.
Cybaeus-artene er ikke knyttet til vann men kan finnes blant annet mellom løvstrø. Hunnene spinner en stor eggsekk av silke som kamufleres med jord.

Utbredelse

Familien er utbredt i Palearktis, Sørøst-Asia, Nord-Amerika og i det nordlige Sør-Amerika. I Europa forekommer det 11 arter, i Norge bare én.
Gaggenau Hausgeräte

Firmaets historie

Bedriftens lange tradisjoner startet allerede i året 1683 med en verktøysmie: Da grunnla greven Ludwig Wilhelm av Baden «Gaggenau Eisenwerken» i Gaggenau, rett i nærheten av der firmaets lokaler ligger i dag. Bedriften utviklet seg raskt til å bli en spesialist på emalje. Konseptet med en robust stekeovnemalje ble grunnlaget for suksessen med kull- og gassovner, som Gaggenau fremstilte langt inn i det 20. århundret. Etter at den visjonære Georg von Blanquet overtok ledelsen i 1961 ble Gaggenau et internasjonalt premium-merke.

Produkter

Ingen andre produsenter har revolusjonert det private kjøkken så mange ganger som Gaggenau: Den første 90 cm brede stekeovnen til innbygging, keramiske kokeplater, pyrolytisk selvrens, dampovner til private kjøkken, ovndører med åpning til siden og den første side-by-side-kombinasjonen som er fullt integrerbar og utstyrt med isdispenser. Gaggenau innehar over 600 patenter. Av Gaggenaus eksklusive patenter kan vi nevne f.eks. den oppvarmede bakestenen og den spektakulære Coanda-ventilatoren. Gasskokeplater med skrubrytere som tenner gassen direkte og som kan slippes opp umiddelbart er også en teknisk nyvinning fra Gaggenau. Over 30 forskere og utviklere arbeider kontinuerlig med nye ideer.

Design

For Gaggenau står eksklusiv og funksjonell utforming av apparatene i høysetet. Det hele er integrert i et markant grafisk helhetsbilde med bruk av materialer i høyeste kvalitet. Formspråket er gjennomtenkt ned til minste detalj: Bare det vesentlige er med, slik at formene blir klare og enkle. Internasjonale utmerkelser og utallige designpriser vitner om Gaggenau-designernes suksess: iF Design Awards, blant annet i gull, Red Dot Design Award og flere «GOOD DESIGN Award» fra Athenaeum Museum of Architecture and Design i Chicago.
Otumba

Otumba er en kommune i den meksikanske delstaten México, like nordøst for Det føderale distriktet, og utgjør en del av Mexico bys storbyområde, ZMCM. Kommunen hadde 29 873 innbyggere i 2005, og har et areal på 86,88 km². Administrasjonssentrum er Otumba de Gómez Farías.
Otumba er kjent for Slaget i Otumba, som fant sted 14. juli 1520, og den internasjonale eselfestivalen hver 1. mai.
Butherium

Utseende

En stor (30-40 millimeter), blank, brunsvart trebukk. Antennene er noe lengre enn kroppen og tett kledt med nokså lange hår. Pronotum er betydelig bredere enn hodet, med rundede sider, grovt og tett punktert på sidene men med blankt midtparti. Dekkvingene er jevnbrede.

Utbredelse

Arten er utbredt i det sørlige Sør-Amerika (Brasil, Bolivia, Paraguay og Argentina).
Mjølnirkrateret

Mjølnir-krateret er et meteoritt-krater på bunnen av Barentshavet utenfor kysten av Norge.
Det er 40 km i diameter og alderen er anslått til 142,0 ± 2,6 millioner år (tidlig kritt). Meteoritten var anslagsvis 2 km bred.
Mjølnir er navnet på Tors mytologiske hammer. Å gi krateret dette navnet var en hentydning til kraften i Tors våpen, som ofte beskrives som å knuse og male stein.
Lønneslekten

Beskrivelse

De fleste artene er løvfellende, ofte med praktfulle høstfarger. Noen få eviggrønne arter vokser i middelhavsområdet og Sør-Asia. Bladene er som regel som regel håndnervede og håndflikede med tre til ni fliker. Det finnes også arter med fjærnervede, enkle eller trekoblede blad, og asklønn (Acer negundo) har ulikefinnede blad. Hos lønn sitter bladene motsatt; platan og ambratre har også håndflikede blad, men hos dem sitter bladene spredt.
Plantene kan ha rene hann- og hunnblomster på samme plante (sambu), tvekjønnede og rene hannblomster på samme plante (andromonøci), tvekjønnede og rene hannblomster på ulike planter (androdiøci), eller hann- og hunnblomster på ulike planter (særbu). Noen arter pollineres av insekter, andre av vinden. Blomsterstanden er en klase, halvskjerm eller skjerm. Blomstene har 4–5 begerblad, 4–5 kronblad, nektarskive, 4–12 pollenbærere og 2 fruktblad med 2 frøemner i hver. Fruktene sitter parvis, og frukten er en samara der frøet sitter i enden av en lang vinge. Samaraen roterer når den faller, noe som minsker fallhastigheten og bidrar til å føre frøet lengst mulig vekk fra mortreet.

Utbredelse

Slekten har en vid utbredelse i tempererte områder og tropiske fjellstrøk på den nordlige halvkule. Én art, Acer laurinum, finnes sør for ekvator i Indonesia. Med omtrent 126 arter har lønneslekten nest mest arter av treslektene i nordlige tempererte strøk; bare eikeslekten har flere arter. Omtrent halvparten av artene vokser i Kina.
De tre artene som forekommer naturlig i Nord-Europa, er spisslønn (Acer platanoides), platanlønn (Acer pseudoplatanus) og naverlønn (Acer campestre). I Norge vokser opprinnelig bare spisslønn. Den er naturlig utbredt på Øst- og Sørlandet, men finnes forvillet andre steder. Platanlønn er forvillet og har gjennom sin kraftige formeringsevne blitt svært vanlig i lavlandet rundt mange byer i Norge. Den har vist seg i stand til å modne frø helt nord til Harstad og Tromsø. Naverlønn vokser naturlig nordover til Danmark og Sør-Sverige og blir av og til forvillet i Sør-Norge.

Nytte

Mange lønnearter dyrkes som prydtrær og -busker i hager og parker. De har vakre blad med ofte spektakulære høstfarger, og noen har interessante knopper, blomster eller frukter. Enkelte, for eksempel papirlønn (Acer griseum) og stripelønnene i seksjon Macrantha, har dekorativ bark. Lønn er spesielt viktig i japansk hagekunst. Mange av artene som vokser vilt i dette landet, har elegant vekstform og vakker bark og blad, og det er dyrket fram hundrevis av kultivarer. Spesielt viktig er viftelønn (Acer palmatum) med kraftig, rød høstfarge.
Lønnesirup tappes fra den amerikanske arten sukkerlønn (Acer saccharum). Flere av de storvokste artene, som platanlønn og spisslønn i Europa og sukkerlønn i Amerika har betydning som tømmertrær. Trevirket er homogent og slitesterkt, og det brukes  i trapper, til parkett, gulvbord, paneler, lister, rekkverk, leketøy og sportsutstyr. Virket leder lyd godt og brukes til musikkinstrumenter, som trommer og halsen på fioliner og elgitarer.
Seong av Baekje

Buddhisme

Seong var en stor tilhenger av buddhismen og fikk bygd flere templer og ønsket velkommen prester som kom med buddhisttekster direkte fra India. I 528 tok Baekje buddhisme som statsreligion. Han opprettholdt landets diplomatiske forbindelser med Liang-dynastiet og med Japan.
Han sendte en delegasjon til Liang i 534 og igjen i 541, sist gang for å be om håndverkere, ulike buddhistarbeider og en lærer. Kinesiske kilder skriver at ønskene ble innfridd. En ny delegasjon gikk ut i 549, men de fant ut at Liangs hovedstad var erobret av opprørsleder Hou Jing, som kastet delegasjonen i fengsel etter at de hadde sørget over tapet av hovedstaden.
Han gis æren for å ha sendt en delegasjon, inkludert Norisachigye (노리사치계, 怒利斯致契, ?-?) i 538 til Japan som brakte med seg et bilde av Shakyamuni og flere sutras til det japanske hoffet. Tradisjonelt anses dette som den offisielle introduksjonen av buddhisme til Japan. Den japanske buddhistteksten Gangōji Garan Engi nevner også dette.

Hovedstad

I 538 flyttet kongen hovedstaden fra Ungjin (dagens Gongju) lengere sør til Sabi (dagens Buyeo) ved Geumelva. Denne gangen var det ikke militære hensyn som veide tyngst, snarere ble dette gjort for å styrke kongemakta ved hjelp av Sa-klanen i Sabi.
Han reorganiserte statsadministrasjonen for å gi den mer sentralisert ledelse og kontroll og for å motstå adelsskapets innflytelse. Han endret også navnet på landet til Nambuyeo (Sør-Buyeo), for å understreke forbindelsen til kongedømmet Buyeo.

Strid mellom koreanske kongedømmer

Baekje hadde opprettholdt en langvarig allianse med kongedømmet Silla i øst for å balansere trusselen fra det nordlige kongedømmet Goguryeo. Med hjelp fra Silla og Gayaføderasjonen ledet Seong et langvarig felttog for å gjenerobre elvedalen rundt Hanelva, som var Baekjes gamle kjerneområde tapt til Goguryeo i 475. Baekje gjenerobret sin gamle hovedstad i 551. Felttoget ble avsluttet i 553 etter en rekke dyrekjøpte seiere mot Goguryeofestninger.
Etter å ha inngått en hemmelig avtale med Goguryeo, angrep nyankomne Sillasoldater under dekke av å komme Baekje til unnsetning, den utmattede Baekjehæren og erobret hele elvedalen. Rasende over Sillas forræderi samlet Seong hæren til en straffeinvasjon mot Sillas vestlige grense. Angrepet ble ledet av kronprins og fremtidig kong Wideok) og han fikk støtte av soldater fra Gaya. Både Seong og 30 000 soldater mistet livet i de katastrofale kampene som fulgte. Det førte også til at Baekjes kongemakt ble betydelig svekket.